Timex Sinclair 1000


Timex Sinclair 1000 (TS1000) buvo pirmasis Timex Sinclair (jungtinės „Timex Corporation“ ir Sinclair Research kompanijos) pagamintas kompiuteris. Jis buvo išleistas 1982 metų liepos mėnesį.

TS1000 buvo šiek tiek modifikuotas Sinclair ZX81. Vietoje JK PAL standarto moduliatoriaus naudotas JAV NTSC televizijos standarto moduliatorius (išskyrus Portugalijoje pardavinėtus kompiuterius) ir operatyviosios atminties kiekis padidintas iki 2 KB. TS1000 korpusas turėjo šiek tiek daugiau vidinės apsaugos, tačiau išliko toks pats kaip ir Sinclair varianto, įskaitant membraninę klaviatūrą. Kompiuterio grafika buvo juodai balta ir jis neturėjo garso. Vėliau buvo išleistas patobulintas jo variantas – Timex Sinclair 1500. Kaip ir Sinclair ZX81, TS1000 pagrindinė įvedimo sąsaja ir programavimo kalba buvo BASIC.

Išleidimo metu TS1000 buvo parduodamas už 99,95 dolerius, taip tapdamas tuo metu pigiausiu kompiuteriu JAV rinkose. Juodai baltas ekranas galėjo atvaizduoti 32 stulpelius ir 24 eilutes (iš kurių 22 paprastai buvo naudotos įvesto teksto atvaizdavimui ir dvi rezervuotos teksto įvedimui bei klaidų išvedimui). Ribota grafika buvo paremta geometrinėmis figūromis, susidedančiomis iš operacinės sistemos ne ASCII tipo simbolių. Vienintelė pastoviosios atminties galimybė buvo kasetė, prijungiant prie kompiuterio magnetofoną. 16KB atminties praplėtimas buvo parduodamas nuo 50$ iki 250$. Atminties praplėtimo įrenginių trūkumas sąlygojo ir programinės įrangos, naudojančios daugiau nei 2KB, trūkumą. Tai reiškė, kad sistema galėjo būti naudojama ne daug daugiau nei pradiniam programavimo mokymuisi. Žurnalai apie asmeninius kompiuterius, tokie kaip „Compute!“, suteikė galimybę išmokti pradinės kalbos sintezės per „Speak & Spell“ žaidimą, robotikos kontrolę per atminties sąsają ir teksto slinkimą reklamai.

Per savo gyvavimo laiką TS1000 sąlygojo didelės trečios šalies priedų industrijos susikūrimą, kuriais buvo siekiama ištaisyti kompiuterio trūkumus. Pilno dydžio klaviatūros, kalbos sintezatoriai, garso generatoriai, diskelių skaitytuvai ir atminties praplėtimai buvo vieni iš jų. Forth, Pascal, BASIC ir asemblerio programavimo kalbų kompiliatoriai papildė TS1000 programavimo galimybes. „Microcomputing“ žurnalas 1983 metų balandį išleido straipsnį, pasmerkiantį membraninę kompiuterio klaviatūrą ir aprašė būdus, kaip prisijungti išorines pilno dydžio klaviatūras.

Timex Sinclair 1500 

TS1500 buvo šiek tiek atnaujintas TS1000 variantas. Jame buvo pakeistas ankstesnis Sinclair ZX81 korpusas į ZX Spectrum stiliaus korpusą, guminė klaviatūra irgi buvo tokia pat kaip ir ZX Spectrum. Operatyvioji atmintis buvo praplėsta iki 16 KB. Nepaisant to, kompiuteris nesulaukė komercinės sėkmės, nes buvo išleistas pavėluotai. Jau buvo galima įsigyti tobulesnius ZX Spectrum/TS2068 kompiuterius.

TS1500 buvo gaminamas „Timex of Portugal“ ir parduodamas JAV ir Portugalijoje.

Klaidos 
Buvo žinomi du nedideli programiniai skirtumai tarp TS1000 ir TS1500 versijų.

TS1000 ir ZX81 kompiuteriuose komanda:

 LPRINT 0.00001

Timex spausdintuve išvesdavo 0.0XYZ1. Ši gerai žinoma klaida buvo ištaisyta TS1500 versijoje.

TS1000 sekantį ciklą vykdydavo taisyklingai, TS1500 – ne, atlikdamas viena iteracija mažiau negu turėtų:

 10 FOR I = 0 TO 1 STEP .25
 20 PRINT I
 30 NEXT I

Periferija 
Timex Computer Corporation gamino kartridžų sąsają TS1500 kompiuteriui, kurį naudojo Timex Sinclair 1510 Command Cartridge Player skaitytuvas. Buvo išleisti tik keturi produktai, naudoję tuos kartridžus:
 07-9001 Supermath
 07-9002 States and Capitals
 07-9003 Chess
 07-9004 Flight Simulator

Sinclair Research